b'\n_START_ARTICLE_\nThor\n_START_PARAGRAPH_\nThor (my\xc3\xb6s Tor, Thorr, Th\xc3\xb3r tai \xc3\x9e\xc3\xb3rr) on skandinaavisessa mytologiassa ukkosen jumala. Koska h\xc3\xa4n suojelee maanviljelij\xc3\xb6it\xc3\xa4 tarujen j\xc3\xa4ttil\xc3\xa4isilt\xc3\xa4, h\xc3\xa4n oli kansan keskuudessa hyvin suosittu jumala. Thor oli my\xc3\xb6s viikinkien suosituimpia jumalia ja monet viikingit k\xc3\xa4yttiv\xc3\xa4t kaulakorua, johon oli kuvattu Thorin k\xc3\xa4ytt\xc3\xa4m\xc3\xa4 Mj\xc3\xb6lner-vasara. Thorin kaltaisia, usein vasaralla tai nuijalla aseistautuneita ukkosenjumalia esiintyy laajalti Euroopan ja L\xc3\xa4hi-id\xc3\xa4n mytologioissa. Thoriin verrattavia hahmoja ovat esimerkiksi mannergermaaninen Donar, kelttil\xc3\xa4inen Taranis, slaavilainen Perun, suomalainen Ukko, kreikkalainen Zeus ja roomalainen Juppiter._NEWLINE_Viikon nelj\xc3\xa4s p\xc3\xa4iv\xc3\xa4 torstai on nimetty Thorin mukaan.\n_START_SECTION_\nUlkomuoto ja luonteenpiirteit\xc3\xa4\n_START_PARAGRAPH_\nThor on skandinaavisen mytologian voimakkaimpia jumalia. Thor on hyvin vahva, muttei erityisen \xc3\xa4lyk\xc3\xa4s. H\xc3\xa4net kuvataan lihaksikkaana ja punapartaisena miehen\xc3\xa4, joka on pukeutunut karhuntaljaan ja pit\xc3\xa4\xc3\xa4 k\xc3\xa4siss\xc3\xa4\xc3\xa4n Mj\xc3\xb6lner-vasaraa. Thor kulkee taivaan halki vaunuissa, jota vet\xc3\xa4\xc3\xa4 kaksi vuohipukkia Tandgniostr ja Tandgrisner. H\xc3\xa4nen is\xc3\xa4ns\xc3\xa4 on ylijumala Odin ja \xc3\xa4itins\xc3\xa4 Maa. Thorin vaimon nimi on Siv. H\xc3\xa4nell\xc3\xa4 on kaksi poikaa, Magni jotuni J\xc3\xa4rnsaxan kanssa ja Modi Sivin kanssa, tyt\xc3\xa4r Thrud sek\xc3\xa4 ottopoika Thj\xc3\xa1lfi ja -tyt\xc3\xa4r R\xc3\xb6skva. Thor on my\xc3\xb6s Sivin pojan Ullin is\xc3\xa4puoli. Thorin hallitusalue on Trudvang. Siell\xc3\xa4 sijaitsee h\xc3\xa4nen talonsa Bilskimir jossa on viisisataanelj\xc3\xa4kymment\xc3\xa4 huonetta._NEWLINE_Thorin ase on Mj\xc3\xb6lner, valtava vasara, jota h\xc3\xa4n k\xc3\xa4ytti surmatessaan j\xc3\xa4ttil\xc3\xa4isi\xc3\xa4. Viikingit uskoivat, ett\xc3\xa4 Thor aiheuttaa Mj\xc3\xb6lnerill\xc3\xa4 salamoita ja ukkosmyrskyj\xc3\xa4._NEWLINE_Thorilla on voimavy\xc3\xb6, Megingjord, voimat kaksinkertaistava ihmevy\xc3\xb6. My\xc3\xb6s saamelaiset tiet\xc3\xa4j\xc3\xa4t ja jotkut Siperian kansat ovat pit\xc3\xa4neet t\xc3\xa4m\xc3\xa4nkaltaisia v\xc3\xb6it\xc3\xa4, joiden on uskottu lis\xc3\xa4\xc3\xa4v\xc3\xa4n henkisi\xc3\xa4 tai ruumiillisia kykyj\xc3\xa4.\n_START_SECTION_\nMyyttej\xc3\xa4 ja taruja\n_START_PARAGRAPH_\nEr\xc3\xa4\xc3\xa4ss\xc3\xa4 tarinassa j\xc3\xa4\xc3\xa4j\xc3\xa4ttil\xc3\xa4inen Thrym varasti Thorille rakkaan Mj\xc3\xb6llnerin ja vaati vasaran palauttamista vastaan jumalatar Freijan k\xc3\xa4tt\xc3\xa4. Thor naamioitui Freijaksi ja yst\xc3\xa4v\xc3\xa4ns\xc3\xa4 Loki-jumalan kanssa saapui j\xc3\xa4ttil\xc3\xa4isten luokse. J\xc3\xa4ttil\xc3\xa4iset pitiv\xc3\xa4t suuret juhlat, sill\xc3\xa4 pian Freijaksi naamioitunut Thor menisi naimisiin j\xc3\xa4ttil\xc3\xa4isen kanssa. Thor m\xc3\xa4ss\xc3\xa4ili niin paljon, ett\xc3\xa4 oli melkein paljastua, ellei Loki olisi selitt\xc3\xa4nyt valtavan ruokahalun johtuvan h\xc3\xa4\xc3\xa4valmistelujen aiheuttamasta j\xc3\xa4nnityksest\xc3\xa4. Juuri kun h\xc3\xa4\xc3\xa4t olivat alkamassa, Thor paljasti itsens\xc3\xa4, otti Mj\xc3\xb6llnerin ja tappoi kaikki j\xc3\xa4ttil\xc3\xa4iset mukaan lukien Thrymin._NEWLINE_Thor kuolee Ragnar\xc3\xb6kiss\xc3\xa4 taistellessaan Midg\xc3\xa5rdin j\xc3\xa4ttil\xc3\xa4isk\xc3\xa4\xc3\xa4rmett\xc3\xa4 vastaan. H\xc3\xa4n tappaa k\xc3\xa4\xc3\xa4rmeen, mutta kuolee my\xc3\xb6s itse k\xc3\xa4\xc3\xa4rmeen myrkkyyn.\n_START_SECTION_\nThor ja J\xc3\xb6rmungandr\n_START_PARAGRAPH_\nThor matkusteli ymp\xc3\xa4ri Midgardia apulaisensa kanssa. Matkallaan h\xc3\xa4n tapasi Hymir-j\xc3\xa4ttil\xc3\xa4isen, joka oli kalastusmatkalla. Huomatessaan mahdollisuutensa n\xc3\xa4hd\xc3\xa4 Maailmank\xc3\xa4\xc3\xa4rme Thor p\xc3\xa4\xc3\xa4tti kysy\xc3\xa4 voisiko liitty\xc3\xa4 j\xc3\xa4ttil\xc3\xa4isen seuraan. Hymir tarkasteli Thoria ja totesi ettei t\xc3\xa4st\xc3\xa4 olisi apua pienen kokonsa takia. Thor piti temperamenttinsa kurissa ja kertoi Hymirille tarvitsevansa venett\xc3\xa4. T\xc3\xa4m\xc3\xa4 suostui loppujen lopuksi ottamaan Thorin mukaan, jos t\xc3\xa4m\xc3\xa4 hankkisi sy\xc3\xb6tin. Thor l\xc3\xb6i Hymirin suurimman h\xc3\xa4r\xc3\xa4n p\xc3\xa4\xc3\xa4n pois ja sitten he l\xc3\xa4htiv\xc3\xa4t veneell\xc3\xa4 edeten nopeasti kohti hyv\xc3\xa4\xc3\xa4 kalapaikkaa._NEWLINE_Thor ehdotti, ett\xc3\xa4 he menisiv\xc3\xa4t viel\xc3\xa4 kauemmas ja tarttui airoihin. Hymir sanoi, ett\xc3\xa4 kauempana rannasta olisi vaarallista, sill\xc3\xa4 J\xc3\xb6rmungandr saattaisi hy\xc3\xb6k\xc3\xa4t\xc3\xa4. Thor ei kuitenkaan kuunnellut h\xc3\xa4nt\xc3\xa4 vaan l\xc3\xa4hti melomaan kauemmas. Hymirin olo oli eritt\xc3\xa4in tukala. Vihdoin Thor lopetti soutamisen. Thor valitsi pitk\xc3\xa4n ja vahvan k\xc3\xb6yden, jonka p\xc3\xa4\xc3\xa4h\xc3\xa4n kiinnitti koukun ja siihen h\xc3\xa4r\xc3\xa4n p\xc3\xa4\xc3\xa4n. Sen h\xc3\xa4n sitten heitti mereen._NEWLINE_Syv\xc3\xa4ll\xc3\xa4 merenpinnan alla Midg\xc3\xa5rdin j\xc3\xa4ttil\xc3\xa4isk\xc3\xa4\xc3\xa4rme k\xc3\xa4vi sy\xc3\xb6ttiin ja nielaisi koukun. Se veti niin kauheasti, ett\xc3\xa4 sai Thorin horjumaan veneess\xc3\xa4. H\xc3\xa4n kuitenkin ker\xc3\xa4si voimansa ja sai k\xc3\xa4\xc3\xa4rmeen vedetty\xc3\xa4 pintaan. H\xc3\xa4n oli juuri nostamassa vasaraansa ja iskem\xc3\xa4ss\xc3\xa4 k\xc3\xa4\xc3\xa4rmett\xc3\xa4, kun Hymir tarttui puukkoonsa ja katkaisi Thorin k\xc3\xb6yden, ja otus p\xc3\xa4\xc3\xa4si karkuun. Thor heitti vasaransa k\xc3\xa4\xc3\xa4rmeen per\xc3\xa4\xc3\xa4n ja yht\xc3\xa4kki\xc3\xa4 meri muuttui keltaisenvihre\xc3\xa4ksi. Vasara ei palannut en\xc3\xa4\xc3\xa4 Thorille, sill\xc3\xa4 k\xc3\xa4\xc3\xa4rme oli niellyt sen ja my\xc3\xb6hemmin sylk\xc3\xa4isi sen ulos ja Thrym-niminen j\xc3\xa4ttil\xc3\xa4inen sai sen haltuunsa. Hymir tajusi kuka Thor oli, mutta Thor l\xc3\xb6i Hymiri\xc3\xa4, joka putosi veteen.'